Informații despre vaccinul Pfizer, furate în urma unui atac cibernetic la Agenţia Europeană a Medicamentelor.
Atacul cibernetic a vizat Agenţia Europeană a Medicamentelor. BioNTech a anunțat că documentaţia de aprobare a vaccinului anticoronavirus dezvoltat împreună cu firma americană Pfizer a fost "accesată ilegal". Potrivit companiilor BioNTech şi Pfizer, Agenţia Europeană a Medicamentelor le-a dat asigurări că "atacul cibernetic nu va avea niciun impact asupra calendarului evaluării vaccinului" anticoronavirus.
Compania medicală germană BioNTech a anunţat, miercuri seară, că documentaţia de aprobare a vaccinului anticoronavirus dezvoltat împreună cu firma americană Pfizer a fost "accesată ilegal" în atacul cibernetic care a vizat Agenţia Europeană a Medicamentelor."Am fost informaţi astăzi de Agenţia Europeană a Medicamentelor că instituţia a fost vizată de un atac cibernetic şi că unele documente referitoare la solicitarea de reglementare a vaccinului candidat anti-Covid-19 produs de Pfizer/BioNTech au fost accesate ilegal", anunţă compania BioNTech, conform agenţiei Reuters."Nu au fost afectate sisteme ale BioNTech sau Pfizer în acest incident şi nu ştim dacă au fost accesate date personale ale participanţilor la studiu", precizează compania farmaceutică, subliniind că aşteaptă date suplimentare despre incident de la Agenţia Europeană a Medicamentelor.Potrivit companiilor BioNTech şi Pfizer, Agenţia Europeană a Medicamentelor le-a dat asigurări că "atacul cibernetic nu va avea niciun impact asupra calendarului evaluării vaccinului".Anterior, Agenţia Europeană a Medicamentelor a anunţat că a fost vizată, miercuri, de un atac cibernetic, fără a oferi detalii. "Agenţia Europeană a Medicamentelor a fost vizată de un atac cibernetic. Agenţia a lansat imediat o investigaţie totală, în cooperare strânsă cu autorităţile şi cu alte entităţi relevante. Agenţia Europeană a Medicamentelor nu poate furniza detalii suplimentare pe durata investigaţiei. Informaţii suplimentare vor fi disponibile în timp util", a comunicat instituţia, pe site-ul propriu.Incidentul intervine în contextul în care Agenţia Europeană a Medicamentelor efectuează proceduri pentru aprobarea unor vaccinuri anticoronavirus.